**Предшколска Установа „Наша радост“**

**Сопот, Кнеза Милоша бр.8**

**ПРЕДШКОЛСКИ ПРОГРАМ**

**ПУ „НАША РАДОСТ“**

**СОПОТ**

**Децембар, 2024.године**

САДРЖАJ:

1. УВОДНЕ НАПОМЕНЕ
2. ПОРТРЕТ УСТАНОВЕ
	1. Локално окружење
	2. Организациона структура установе
	3. Култура установе: мисија и мото установе
3. ПРЕДШКОЛСКА УСТАНОВА КАО МЕСТО РЕАЛНОГ ПРОГРАМА ВАСПИТНО- -ОБРАЗОВНОГ РАДА
	1. Васпитно-образовни програм као израњајући програм заједничког живљења
	2. Понуда програма и услуга
	3. Физичко окружење као димензија програма
4. ПРЕДШКОЛСКА УСТАНОВА КАО МЕСТО ДЕМОКРАТСКЕ И ИНКЛУЗИВНЕ ПРАКСЕ

4.1.Партнерство са породицом

4.2.Повезаност са локалном заједнницом

4.3. Рад са децом и породицама из осетљивих група

4.4. Транзиција и континуитет у образовању

1. ПРЕДШКОЛСКА УСТАНОВА КАО МЕСТО РЕФЛЕКСИВНЕ ПРАКСЕ
	1. Заједница рефлексивне праксе: развој праксе, професионални развој и јавно деловање
	2. Вредновање кроз праћење и документовање остваривања предшколског програма

На основу члана 58., 68. и члана 119. Закона о основама система образовања и васпитања („Сл. гласник РС“, бр. 88/2017, 27/2018-др. закон 10/2019, 6/2020) и члан 17. Закона о предшколском васпитању и образовању („Сл. гласник РС“, бр. 18/2010, 101/2017, 113/2017-др. Закон 95/2018-др. закон и 10/2019) и Статута Предшколске Установе „Наша радост“ Сопот, Управни одбор ПУ „Наша радост“ Сопот, на својој седници од, \_\_\_\_\_\_\_\_\_\_\_\_\_\_\_\_\_\_\_\_\_\_\_\_,доноси:

**ПРЕДШКОЛСКИ ПРОГРАМ**

**ПРЕДШКОЛСКЕ УСТАНОВЕ „НАША РАДОСТ“ СОПОТ**

1. **УВОДНЕ НАПОМЕНЕ**

Васпитно-образовни рад у предшколској установи „Наша радост“ остварује се у складу са Основама програма предшколског васпитања и образовања деце узраста од годину дана до поласка у школу и Развојним планом Установе.

**Рад је заснован тако да пракса предшколске установе буде демократска, инклузивна и рефлексивна, да се развија кроз реални програм у конкретном контексту, заједничким учешћем деце и одраслих, којим се подржава добробит детета, подржава породица и аутономија, креативност и професионалност практичара.**

 Основу за израду овогодишњег Предшколског програма рада Установе чинили су:

* Нова концепција Основа предшколског васпитања и образовања– ГОДИНЕ УЗЛЕТА (у даљем тексту: Основе програма)
* Извештај о раду за радну 2021/22. годину
* Правилник о додатној образовној, здравственој и социјалној подршци детету, ученику и одраслом
* Правилник о сталном стручном усавршавању и напредовању у звања наставника, васпитача и стручних сарадника
* Правилник о вредновању квалитета рада установе
* Правилник о ближим упутствима за утврђивање права на индивидуални образовни план, његову примену и вредновање
* Правилник о ближим условима за оснивање, почетак рада и обављање делатности предшколске установе
* Правилник о стандардима компетенција за професију васпитача и његовог професионалног развоја
* Правилник о стандардима квалитета рада установе
* Правилник о врсти, називу, садржају и изгледу образаца евиденција и јавних исправа и начину њиховог вођења, попуњавања и издавања у предшколској установи
* Правилник о ближим условима за остваривање различитих облика и програма васпитно-образовног рада и других облика рада и услуга које остварује предшколска установа
* Правилник о стандардима компетенција за професију стручног сарадника у предшколској установи и његовог професионалног развоја
1. **ПОРТРЕТ УСТАНОВЕ**

**2.1. Локално окружење**

Предшколска установа „Наша радост“ налази се у Сопоту, варошици испод Космаја са око 26 000 становника. Назив места потиче од словенске речи „сопот“, што значи извор. Седиште установе је вртић „Шврћа“ у Сопоту, који је основан 1970. године,

Установа има квалитетну и континуирану сарадњу са ресурсима из локалне средине, који кроз различите заједничке активности доприносе квалитету нашег васпитно- -образовног рада.

У првом реду је сарадња са установама културе и образовања: Центром за културу и Градском библиотеком. Вртићки објекти у Установи немају свој одговарајући простор за позоришне представе, па се оне реализују углавном у просторијама Центра за културу, прославе празника (Дан пролећа, Ускршње маштарије...), у оквиру Библиотеке. Пракса из претходних година је била реализација завршне свечаности наших предшколаца при градском Центру за културу. Од ове радне године она ће, у складу са новим Основама програма, бити измењена, у смислу њене реализације по вртићким објектима (где предвиђени учесници треба да буду деца, васпитачи и сви остали сарадници тема и пројеката из локалне заједнице).

Сарадња са основним школама је итензивнија у сеоским срединама, јер се наше групе углавном налазе у њиховим просторијама, па то пружа велике могућности за реализацију заједничких активности. У Сопоту постоје две средње школе са којима је планирамо интевизирање будуће сарадње.

Добра сарадња постоји и са Домовима здравља, посебно са педијатријском и стоматолошком службом. Патронажна служба и сестре на превентивној здравственој заштити врше едукацију и деце и родитеља, у циљу очувања здравља.

Различите видове подршке деци и Установи у рализацији васпитно-образовног рада пружају и многа јавна предузећа и институције, а то су ГО Сопот, Полицијска станица, Ватрогасна станица, Црвени крст, Јавно комунално предузеће, Клуб за стара лица, Пошта, Центар за социјални рад, различита приватна предузећа, православни храмови...

**2.2. Организациона структура установе**

Седиште предшколске установе „Наша радост“ је вртић „Шврћа“, који се налази у центру Сопота. Вртић „Шврћа“ основан је 1970. године, и био је при основној школи „Јелица Миловановић“. Када је 1972. године основан Центар за дечју заштиту и социјални рад, вртић „Шврћа“ из Сопота се издваја из основне школе, и са вртићем „Лептирић“ из Раље, који је отворен 1972. године, улази у саставу наведеноог Центра. У Малој Иванчи 1977. године отвара се вртић „Весело детињство“, да би од 20.12.1978. године формирала предшколска установа под називом „Наша радост“.

Од тада Установа почиње нагло да се развија. У септембру 2012. године наша Установа се проширује за још један адаптирани простор за боравак деце, и добија објекат у Малом Пожаревцу. У октобру 2019. Установа од Г.О. Сопот добија на коришћење још један објекат у Сопоту. 2024/25 године, реновирани су простори у Ђуринцима тако да сада нашу установу сачињава седам објеката, као и простори при основним школама и месним заједницама (Поповић, Стојник, Неменикуће, Парцани и Дучина).

Укупан број васпитних група у предшколској установи „Наша радост“ се повећава из године у годину. Радно време установе је од 06:00 до 17:30 часова. Установа има централну кухињу, при објекту „Шврћа“. Радно време кухиње је од 06:00 до 15:00

У следећим табелама приказана је тренутна организациона структура Установе према врсти облика и програма.

Табеларни приказ објеката и број група

|  |  |  |  |  |  |  |
| --- | --- | --- | --- | --- | --- | --- |
| **Ред.****Бр.** | **Објекат**  | **ЈАСЛЕ****Целодневне****1-3 године** | **ВРТИЋ****Целодневни****3-полазак у шк.** | **Број деце у години пред полазак у целодневном трајању** | **Припремне групе 4 сата** | **Укупно за објекат** |
| **Број****група** | **Број деце** | **Број група** | **Број деце** | **Број деце** | **Број****група** | **Број деце** | **Број група** | **Број деце** |
| 1. | „Шврћа“ | / | / | 7 | 168 | 99 | 1 | 6 | 8 | 174 |
| 2. | „Лептирић“ | 3,5 | 46 | 7 | 146 | 44 | / | / | 10,5 | 192 |
| 3. | „Весело детињство“ | 1,5 | 16 | 3 | 52 | 13 | / | / | 4,5 | 68 |
| 4. | „Дечји рај“ | 4 | 51 | 5 | 97 | 27 | / | / | 9 | 148 |
| 5. | „Пчелице“ | 10 | 127 | 7 | 141 | / | / | / | 17 | 268 |
| 6. | „Јанко радозналко“ | / | / | 2 | 28 | 10 | / | / | 2 | 28 |
| 7. | Поповић | / | / | 1 | 16 | 4 | / | / | 1 | 16 |
| 8. | Ђуринци  | 1 | 8 | 2 | 26 | 10 | / | / | 3 | 34 |
| 9. | Дучина | / | / | / | / |  | 1 | 5 | 1 | 5 |

**Организациона структура**

|  |  |  |
| --- | --- | --- |
| **Облик рада**  | **Број васпитних група** | **Број деце**  |
| -рад са децом до 3 године | 20 | 248 |
| -рад са децом од 3 године до поласка у школу | 34 | 684 |
| -програм у години пред полазак у школу у трајању од 4 сата | 2 | 11 |
| -рад са децом на болничком лечењу  | / | / |
| -развојне групе  | / | / |
| **УКУПНО:** | 56 | 943 |

Структура запослених по радним местима

|  |  |  |  |
| --- | --- | --- | --- |
| **Профил стручности**  | **Постојећи број запослених**  | **Норматив**  | **Одступања**  |
| - | + |
| Директор  | 1 | 1 | / | / |
| Секретар  | 1 | 1 | / | / |
| Стручни сардник **педагог**/психолог | 1 | 1 | / | / |
| Непосредно руковођење (помоћник директора, руководилац објекта/радне јединице) | 1 | 2,35 |  | +0,35 |
| Стручни сардници и сардници: **педагог**, психолог, педагог за ликовно, музичко и физичко васпитање, **логопед** | 2 | 2,35 |  | +0,35 |
| Сардник за унапређење превентивне здравствене заштите | / | 0,70 |  | +0,70 |
| Сарадник на пословима унапређивања, планирања и организације исхране (нутрициониста-дијететичар) | 1 | 1,34 |  | +0,34 |
| Сардник на унапрееђивању социјалне заштите | / | 0,62 |  | +0,62 |
| Васпитачи  | 66 | 70 |  | +4,00 |
| Медицинске сестре-васпитачи  | 38 | 40 |  | +2,00 |
| Сардник на пословима неге и превентивне здравствене заштите | 6 | 6,88 |  | +0,88 |
| Припрема хране  | 4 | 6,75 |  | +2,75 |
| Сервирање хране  | 10 | 10,80 |  | 0,80 |
| Административно правни и финансијски послови  | 5 | 5,48 |  | +0,48 |
| Одржавање хигијене  | 25 | 27,40 |  | +2,40 |
| Технички послови  | 5 | 5,48 |  | +0,48 |
| **Укупно**  | 166 | 183,14 |  | +16,15 |

Језик на ком се остварује васпитно-образовни рад у целој Установи је српски језик

**2.3. Култура установе**

Мисија наше установе је стварање инспиративне средине за заједничку игру и истраживање деце и одраслих, како запослених у установи, тако и родитеља и чланова локалне заједнице.

Наша визија је да постанемо установа која је изградила чврсте партнерске односе са другим институцијама које доприносе квалитету предшколског васпитања и образовања, здравствене и социјалне заштите деце, као што су основне школе, Центар за социјални рад, Дом здравља, Полицијска станица, као и да постанемо установа у којој раде људи које родитељи и чланови локалне заједнице препознају као праве професионалце у области васпитања и образовања који се критички односе према сопственој пракси, који су усмерени на свој професионални развој и којима се могу обратити било када како би ојачали своје васпитне компетенције.

Приоритетни циљеви ће нам бити да омогућимо деци да буду срећна, да се осећају задовољно, јачају поверење у себе и жељу за проширивањем знања, кроз различите активности, и слободу у изражавању својих мисли и осећања. Деци треба омогућити развијање осећања припадности колективу, да имају доживљај личне остварености и прихваћености од стране вршњака и одраслих, да граде односе поверења, блискости и пријатељства. Настојаћемо код деце да градимо културу међусобног уважавања и сарадње, кроз тимски рад и поделу лидерства. С обзиром да се програм базира на интегрисаном учењу и игри, који укључују и учешће породице и институција локалне заједнице, неговаћемо развој осећања припадности и локалној заједници, уз толеранцију свих учесника и поштовање различитости.

Мото наше установе је: „Наша радозналост је попут сјаја, који носи свако дете, желимо заједно да истражујемо и гласно кличемо- Ми можемо све свете!“.

1. **ПРЕДШКОЛСКА УСТАНОВА КАО МЕСТО РЕАЛНОГ ПРОГРАМА ВАСПИТНО-ОБРАЗОВНОГ РАДА**

**3.1. Програм васпитно-образовног рада са децом као израњајући програм заједничког живљења**

У предшколској установи „Наша радост“, полазећи од концепције нових Основа програма, програм се гради у конкретном контексту заједнице којој сви припадамо, деца, васпитачи и породица. Програм није унапред прописан већ је израњајући, јер се поштују специфичности конкретне деце, њихових породица, као и животног окружења вртића. Циљ грађења оваквог реалног програма, у конкретном контексту, је континуран развој васпитно-образовног рада у нашој ПУ, у правцу примене демократске, рефлексивне и инклузивне праксе, кроз заједничко учешће деце и одраслих. То подразумева и нашу перманентну усмереност на подржавање добробити деце, породице, као и аутономије, креативности и професионалности практичара.

**Циљ предшколског васпитања и образовања, у односу на дете, је подршка добробити сваког детета** кроз односе и кроз делање типа игре и учења**.** У складу са овим општим циљем постављени су и развојни циљеви, који су усмерени на стварање подстицајног вртићког окружења, затим, развојни циљеви везани за подршку квалитетним односима међу децом, децом и одраслима, и вртића са локалном заједницом. Развијање програма ће бити засновано на реалним животним искуствима деце и ситуацијама, које за њих имају смисла, на оснаживању тимског рада практичара и повезивању у истраживачку заједницу, од које зависи квалитет предшколског васпитања и образовања.

 У креирању квалитетног реалног програма, као смернице за рад, ћемо користити следеће принципе, дате у „Годинама узлета“: принцип усмерености на односе, принцип животности, принцип интегрисаности, принцип аутентичности, принцип ангажованости и принцип партнерства.

Реални васпитно-образовни програм, који израња из заједничког учешћа свих учесника (вртић, породица, локална заједница и шири друштвени контекст) не може бити унапред планиран, јер се развија у физичком окружењу, међу вршњацима и одраслима, у реалним ситуацијма њиховог делања.

Конкретизација програма је везана за све специфичности, индивидуалне и развојне карактеристике деце, контекст васпитних група и вртићких објеката. Свеобухватност предшколског васпитања и образовања односи се на јединствен и интегрисан систем неге, васпитања и образовања, исхране и здравствено-превентивне заштите, који важи како за децу јасленог узраста, тако и за децу узраста од 3 до 6,5 година. Сви ови задаци се сматрају подједнако важним за сву децу у вртићу, без обзира на њихов узраст, тако да нема разлога за издвајање програма рада са децом различитих узраста.

**Циљеви које медицинске сестре-васпитачи и васпитачи постављају на нивоу реалног програма,** проистичу из њиховог разумевања и преиспитивања теоријских знања и вредносних опредељења у односу на:

* Схватања о детету (како видимо дете);
* Сагледавање праксе вртића (какав вртић желимо);
* Сагледавање природе и функције васпитања и образовања (у какво предшколско васпитање и образовање верујемо).

Слика о детету, са којом медицинске сестре-васпитачи и васпитачи улазе у стварање програма, која проистиче из Основа програма, одређује какав се однос гради са дететом и утиче на сам квалитет васпитно-образовне праксе.

Наведена слика о детету почива на разумевању:

* Дететове јединствености и целовитости;
* Компетентности и богатству потенцијала;
* Да је дете активан учесник заједнице, вршњака и одраслих;
* Детове посвећености учењу;
* Да је дете биће игре.

У процесу рефлексије долази се до увида колико поједини сегменти васпитно- -образовне праксе, као што су: уређење простора, учење, односи... подржавају горе наведену слику о детету.

**Најважнији (основни) циљ, када су у питању циљеви усмерени на децу, је подршка добробити детета**-то је циљ којим се изражава холистичка природа развоја детета. У Основама програма три димензије добробити (персонална, социјална и делатна) су међусобно повезане, преклапају се и узајамно условљавају. Разумевање добробити детета неодвојиво је од разумевања дечјег учења и развоја, а главни покретачи учења и развоја су односи и делање.

 **Остали циљеви програма**- у Основама нису дати циљеви, који се односе само на децу, већ на све актере и целокупну праксу предшколског васпитања и образовања.

**Вршњачка заједница** је један од најважнијих сегмената дететовог боравка у вртићу. То је однос са другом децом и могућност интеракције са вршњацима, старијом и млађом децом, учествовање у заједничким активностима и грађење пријатељстава. Деца су активни учесници властитог развоја, она истражују своје окружење (социјалну и физичку средину), ступају у акције и интеракције са другим особама, предметима, појавама. Кроз та искуства и узајамне размене гради се и развија међувршњачки однос као сложен динамички процес.

**Односи одраслих са децом** треба да буду тако осмишљени, да омогуће деци да на сигуран начин истражују своју околину, и ступају у интеракције, да буду прихваћена и да прихватају друге. Одрасли сноси одговорност за квалитет и неговање односа. Предуслов за квалитетан однос са дететом је његово безусловно прихватање као особе, уважавање и пружање подршке. Разумевање и уважавање различитих дечјих особина, способности и интересовања, постиже се кроз активно учешће у различитим заједничким активностима деце и одраслих. Овако утемељени односи обогаћују и децу и одрасле, јер се код обе стране развијају и мењају. Улога одраслих у директном експериментисању деце са физичком и социјалном средином (учешће у испробавању, прављењу, доживљавању...) је пружање неопходне подршке у овим процесима. На тај начин свако дете може да тестира и проширује своје моћи и границе, што је основ поверења у себе. Дете на основу властитиог искуства гради идеје о свету и свом месту у њему, што је основа за даља истраживања и грађење нових разумевања и узајамних односа. У процесу учења однос између васпитача и деце не сме да буде асиметричан, у смислу једносмерног преношења знања и искустава, усмерених од васпитача ка детету, већ у смислу јачања капацитета детета и његовог активног учешћа, у процесу делања, у заједничким активностима са вршњацима и одраслима. Под ситуацијама делања подразумевају се: животно-практичне ситуације, игра, планиране ситуације учења.

**Учење** се не одвија кроз издвојене, ванконтекстне усмерене активности, које планира васпитач, већ и кроз животно-практичне ситуације, чији су активни учесници деца и васпитачи. Улога васпитача у животно-практичним ситуацијама је да обезбеди предвидивост и флексибилност, која за децу представља извор сигурности. Васпитачи се са децом договарају о правилима у активностима. Треба да се труде да јачају капацитете и потенцијале деце за самостално и одговорно обављање активности, да подржавају разумевање различитости и упознавање са другим обичајима и културама, али и да јачају осећање припадности сопственој заједници.

Праћењем деце и консултовањем са децом, васпитач развија способност да препозна значај информација које од њих добија, и на тај начин долази до корисног материјала, или тема за разна истраживања, кроз пројекте. Интересовања и потребе деце могу се пратити кроз сва дечја испољавања (емоције, питања, иницијативе, процес стварања, продукте...). Развој симболичке функције покреће развој дечје маште и креативног изражавања. Природна радозналост детета, која се испољава у поступцима и питањима која деца постављају, су основ за пројектно планирање, а улога васпитача је да препозна и подржи иницијативу деце, ослањајући се на дечје снаге, усмеравајући а не спутавајући дечје стваралачке процесе и развојне токове. Васпитач треба да посматра природу дечјег учења, као интегрисано учење, у коме су повезани у јединствену целину дететове мисли, осећања, доживљаји, у ситуацијама које за њега имају смисла и значење.

**3.2. Понуда програма и услуга**

Предшколска установа „Наша радост“ реализује своју основну делатност кроз редовне облике рада, чија је функција свеобухватна нега, васпитање и образовање. Редовни облици рада намењени су деци од годину дана до поласка у основну школу (јасле, вртић, припремни предшколски програм). Васпитно-образовни рад, у оквиру ових облика заснива се на Основама програма и развија се на на начине који су дефинисани у Основама.

Поред редовних, установа, полазећи од законом прописаних циљева и принципа предшколског васпитања и образовања, настоји да оствари и друге, различите облике и програме васпитно-образовног рада. Циљ различитих програма и облика је унапређивање квалитета васпитања и образовања, повећање обухвата деце, ширење разноврсности програмске понуде, у складу са потребама породице и деце, и специфичностима локалне заједнице.

Остваривање васпитно-образовне делатности, кроз различите облике и програме васпитно-образовног рада, има следеће циљеве:

* Подршка добробити детета кроз квалитетно васпитање и образовање, које пружа једнаке могућности деци за учење и развој;
* Подршка и пружање могућности и прилика породицама да бирају облик и програм на основу својих потреба;
* Стварање могућности да предшколска установа и друга окружења у локалној заједници постану место заједничког учешћа деце и одраслих

Предшколска установа „Наша радост“, кроз сарадњу са родитељима и локалном заједницом, континуирано ради на повећању обухвата деце, презентацији рада установе и промоцији значаја дечјег развоја на предшколском узрасту. У оквиру редовних програма осмишљавамо и стварамо различите начине за пружање додатне подршке деци и породици, и дајемо прилику деци да учествују у животу локалне заједнице, и користе могућности које она нуди, као подстицај за учење и рани развој, у циљу добробити читавог друштва

Установа, полазећи од законом прописаних циљева и принципа предшколског васпитања и образовања има тенденцију реализације различитих програма и услуга у циљу унапређивања квалитета васпитно-образовног рада, као и повећања обухвата деце предшколским васпитањем и образовањем.

У складу са Правилником о ближим условима за остваривање различитих облика и програма васпитно-образовног рада и других облика рада и услуга које остварује предшколска установа (у даљем тексту Правилник) и са препорукуом МПНТР, током „Дечје недеље“, Установа израђује посебан програм.

Од почетка радне године (2024/25 ), у сарадњи са плесном школом „Спин“, реализује се програм заснован на покрету

Стручни сардници планирају да реализују програм подршке породици у виду саветовалишта или пак повремене програме у виду трибина којима би се родитељи оснажили у својим родитељским компетенцијама.

У сарадњи са Центром дечјих летовалишта, родитељима се нуде зимовање и/или летовање. У складу са интересовањима деце и понудама агенција, реализују се и једнодневни излети.

У сарадњи са ЦЗК Сопот организују се бесплатне представе за децу

**3.3. Физичко окружење као димензија програма**

Простор је саставни део програма и треба да одражава његову концепцију, да даје конкретну слику реалног дешавања и емитује уверења на којима се базира васпитно- -образовна пракса.

Разумевање целокупног простора вртића обухвата:

* Простор радних соба;
* Заједничке просторе унутар вртића (ходници, холови, сале, трпезарије...);
* Спољашње просторе (терасе, дворишта вртића).

Простор је такође значајна димензија, која даје подршку добробити детету, јер својом структуром и изгледом директно утиче на положај и улогу детета, као и васпитача и медицинских сестара-васпитача. Васпитачи и медицинске сестре- -васпитачи креирају простор, тако да он одражава културу вртића, њихову слику о детету, учењу и програму. Посебан акценат у радној 2022/23 години ће бити на уређењу и бољем разумевању простора, у складу са теоријским полазиштем, и карактеристикама простора, датим у Основама програма. Током радне године настојаћемо, да пре свега, у области заједничких простора, направимо конкретне промене, како би они постали инспиративни за децу и били место сусретања деце различитих узраста, у вртићким објектима, као и деце и родитеља у заједничким активностима. Конкретне промене на нивоу простора радних соба, односиће се на стварање подстицајне, инспиративне средине за децу, за игру, учење и истраживање, у складу са њиховим интересовањима. То подразумева промену досадашњих собних ентеријера, формирањем већег броја просторних целина, које ће деци пружати могућност ангажовања у различитим когнитивним и креативним активностима, могућност рекреације и одмора, и које ће бити обогаћене оригиналним дечјим радовима. То такође подразумева и уношење природних, полуструктуираних и неструктуираних материјала, као и реалних, животних употребних предмета, за примену у актуелним процесима, на нивоу сваке конкретне васпитне групе.

Физичко окружење заједно са материјалима треба деци да пружа следеће могућности:

* Подстицање различитих облика груписања и заједничког учешћа у ситуацијама делања;
* Омогућавање деци осамљивања и елиминисања ометајућих фактора, приликом бављења неком активношћу;
* Доступност материјала омогућује њихову приступачност, чиме се деца подстичу да буду независна и праве изборе;
* Деца могу да мењају уређење простора и материјала;
* Недовољна структуираност материјала омогућује да деца могу да их користе на различите начине и да се помоћу њих лично изражавају;
* Просторне целине треба да буду опремљене различитим сензорним материјалима и материјалима за практичну манипулацију, који ће да стимулишу дечје мишљење, сензорне доживљаје и осећања, као и моторичку спретност;
* Употребом реалних и аутентичних предмета, деци се даје могућност подражавања реалног живота у њиховим породицама;
* У васпитним собама треба да постоје материјали и продукти којима се подржава развој ране писмености (мапе, шеме, штампани материјали, књиге, сликовнице итд.);
* Изложени материјали у собама и продукти на зидовима треба да одсликавају активности које се одвијају у групи;
* Просторне целине треба да буду приступачне свој деци, собни намештај треба да је функционалан и удобан за децу и одрасле;
* У васпитним собама треба да постоје и маштовити и тајанствени простори;
* **Соба сваке васпитне групе треба да буде простор који одражава особености и живот те групе и да рефлектује заједничке идеје и вредности, али истовремено да буде и персонализован простор, који одражава особености поједине деце.**

У процесу имплементације нових Основа предшколског програма, радне собе треба да садрже просторне целине, које ће зависити од узраста деце, од конкретних просторних могућности у вртићу, као и од афинитета и интересовања деце и васпитача, као и од тема/пројеката у које су укључени. Сваку просторну целину васпитач мења и допуњује, уношењем различитих средстава и материјала, са намером да прошири игру и истраживање деце. Као примери најчешћих просторних целина могу се навести: литерарна (књиге и други писани материјали), за конструисање, за визуелне уметности, за симболичку игру (породични простор и игру улога), за осамљивање и скривање, за звук и покрет. Просторне целине могу бити и радионице, позорнице, простор истраживања светлости и сенки, сензорна просторна целина и друге пригодне целине према потребама теме/пројекта. У јасленим групама акценат је на кинестетичкој и сензорној просторној целини.

**Простор реалног програма нису само радне собе**. **Он обухвата и свакодневно коришћење отвореног простора за игру и учење**. Поред споменутих, заједничких простора у вртићу, који омогућују различите сусрете и заједничко учешће деце различитих узраста и одраслих, простор реалног програма, такође, обухвата и различита места у локалној заједници, где деца могу активно да учествују. Простори наших вртића су различити по величини и капацитету, неки се налазе у урбаним срединама, а други су у руралном окружењу. Од наших седам објеката, сви имају двориште сем објеката у Малој Иванчи, који своје двориште дели са школом. Оно што је заједничко за све просторе јесте да су безбедни и предвидиви, отворени и доступни. У оквиру сваког вртића, сви простори, унутрашњи и спољашњи, су повезани и међусобно интегрисани, са флексибилном наменом. Простор одражава концепцију програма и нарочита пажња се посвећује сталном преструктуирању, развијању и обогаћивању простора, у партнерству са породицом и локалном заједницом.

Промене у спољашњем простору резултат су истраживања, иницираног дечјим питањима, игром и пројектима, које као мала заједница развијају. Материјали који су деци на располагању су: природни, дрвени, пластични, рециклажни и други, који омогућавају вишенаменско коришћење и подстичу дечју машту и креативност. Деца у њему имају могућност да бирају активности и начине груписања, могу да га уређују, истражују, креирају и стварају и на тај начин граде лични и групни идентитет, осећају се уважено и одговорно, а пре свега имају много прилика да уживају и да се радују.

1. **ПРЕДШКОЛСКА УСТАНОВА КАО МЕСТО ДЕМОКРАТСКЕ И ИНКЛУЗИВНЕ ПРАКСЕ**

**4.1. Партнерство са породицом**

Породица је примарни и најважнији васпитач деце. Деца су интимно повезана са члановима своје породице и ти чланови најбоље познају децу. Најраније учење јавља се у породици. Кроз породични контекст гради се основ за учење и развој детета у свим другим контекстима. Породица је укључена у развој и учење детета од рођења, и треба је подржавати и ојачавати у тој функцији. Уколико се предшколски програм развија кроз партнерске односе са породицом, онда он може употпунити дечја породична искуства одрастања и учења.

Развијање партнерства са породицом подразумева преиспитивање полазишта, претпоставки и очекивња од сарадње са породицом, као и преиспитивање постојећих образаца моћи.

У програму који је заснован на партнерству са породицом: вртић је место које уважава породицу и емитује добродошлицу; породица је упозната са концепцијом програма; постоји програм сарадње са породицом који је развијен кроз дијалог; уважавају се потребе и жеље родитеља у односу на себе и своје дете; уважавају се дечја мишљења о учешћу њихових родитеља у програму; родитељи се лично позивају на учешће и у томе имају подршку; програм уважава различитости породица и пружа различите начине укључивања и прилагођавања потребама и могућностима родитеља; родитељи могу да се укључују у различитим васпитним групама, на различите начине и то се документује; васпитачима су познате специфичне тешкоће и препреке за укључивање појединих породица и развијају стратегију за њихово превазилажење.

**Принципи сарадње са породицом су следећи:**

* **Отвореност као спремност да се разуме позиција друге стране и гради заједничко значење;**
* **Поверење као спремност за отворену комуникацију, са уверењем да ће она радити у нашем најбољем заједничком интересу;**
* **Поступност и двосмерност као разумевање процеса грађења односа кроз узајамну размену из перспективе свих учесника;**
* **Разноврсност као разумевање животног контекста породице и могућност различитих начина укључивања породице**.

Партнерски односи између вртића и породице граде се кроз: узајамно поверење и поштовање, емпатију, осетљивост и уважавање перспективе друге стране, сталну отворену комуникацију и дијалог, препознавање и уважавање јединственог доприноса и снаге партнера, заједничко доношење одлука и спремност на компромисе и промене.

У нашој ПУ развијају се различити облици сарадње са породицом. Неки од њих су: писана комуникација (брошуре, флајери, поруке, белешке, визуелне презентације, извештаји, веб сајт, огласне табле...); непосредна групна и индивидуална комуникација (уводни састанци и упознавање са програмом, индивидуални састанци...); непосредно учешће породице (сусрети приликом довођења и одвођења деце, родитељи као посетиоци, волонтери, чланови Савета родитеља, актери у вртићким радионицама...). Чланови породице укључени су и у процес одлучивања и вредновања кроз учешће у Савету родитеља и Управном одбору, Тиму за развојно планирање и Тиму за самовредновање. Поред учешћа родитеља у раду саветодавног и стручних тела Установе, планирамо, у складу са новим Основама програма, и подржавање њиховог активног учешћа у непосредном животу и раду вртића. Са тим циљем ћемо настојати да родитеље што боље едукујемо кроз групне родитељске састанке о циљевима и садржају новог програма, што је предуслов, за њихово укључивање у набавку материјала, давање иницијатива, учешће у заједничким креативним радионицама у вртићу, у изради заједничких продуката са децом, пружање помоћи око уређења вртићког простора, документовање процеса свог ангажмана у виду штампаног, видео материјала итд.

У процесу имплементације нових Основа, родитељи мењају своју улогу и положај у процесу предшколског васпитања и образовања. Постају активни учесници у програму, учествују у активностима планирања, реализације, документовања, промишљања и даљег унапређивања реалног програма. Учешћем у програму, родитељи добијају поруку да је њихово мишљење важно, да се њихове специфичности уважавају, добијају могућност да прате развој и учење своје деце у предшколској установи, а самим тим да увиђају да ли постоји континуитет учења и искустава код куће и у вртићу. Кроз континуирану сарадњу са родитељима и размену информација о развоју и напредовању и социјалном функционисању деце, унутар вртића, које дају васпитачи и стручни сарадници; као и кроз давање могућности родитељима за непосредно учешће у процесу разних креативних облика учења и игре у вртићу, родитељима се отвара пут за боље упознавање своје деце и откривање њихових особина и способности, које не стижу да уоче код куће. Самим тим им се отвара пут и за успешније излажење у сусрет потребама и захтевима своје деце, као и за њихово боље разумевање.

**4.2. Повезаност са локалном заједницом**

Локална заједница директно и индиректно, преко породице, обликује услове и начине одрастања детета и праксу предшколске установе. За дете је заједница, пре свега, његово непосредно окружење-породица, суседство, чланови шире породице, фамилија, вртић и друге институције локалне заједнице, које оно посећује и у које се укључује (Дом здравља, продавнице, отворени простори-парк, игралишта, Центар за културу, Библиотека и сл.). Пошто је дете по својој природи радознало и мотивисано за учење, оно од најранијих дана постаје заинтересовано за доживљаје и искуства која нуди окружење.

Коришћењем ресурса који су расположиви у локалној заједници, предшколска установа обогаћује своју праксу. Деца, учешћем у заједници, развијају и обогаћују димензије социјалне и персоналне добробити-развијају нова знања, осећање припадништва, заједничког социјалног учешћа, властиту вредност и идентитет.

Наша ПУ тежи повећању видљивости предшколског програма, као и скретању пажње на значај квалитетног раног васпитања и образовања. Развијањем сарадничких и партнерских односа са актерима из локалне заједнице, дели се одговорност за предшколско васпитање и образовање, док се истовремено стичу нови услови и могућности за проширивање дечјег искуства, обогаћивање истраживања и учења. Креирањем подстицајних услова за децу и породицу, остварују се узајмни позитивни ефекти истовремено се подиже квалитет васпитања и образовања, али и општи квалитет живота у заједници. Квалитет предшколске установе се огледа у отворености и капацитету за сарадњу и грађење партнерства на свим нивоима, а квалитет заједнице се види у начину и степену бриге о деци.

Кроз реалан програм, у коме учествује и локална заједница, настојимо да промовишемо слику детета, као компетентног бића, као активног бића, које има право и могућности да активно учествује у обликовању заједнице, у којој живи. Наша ПУ остварује континуирану сарадњу са Домом здравља, Центром за културу, Градском библиотеком, основним школама. Сарадња са основним школама је интезивнија у сеоским срединама. Различите видове подршке деци и установи, у рализацији васпитно- -образовног рада, пружају и многа јавна предузећа и институције. А то су ГО Сопот, Полицијска станица, Ватрогасна станица, Црвени крст, Јавно комунално предузеће, Клуб за стара лица, Пошта, Центар за социјални рад, различита приватна предузећа, православни храмови.

Полазећи од специфичности културе и структуре сваког вртића, идеја је да сваки вртић гради своју аутентичност и препознатљивост, ослањајући се на ресурсе локалног окружења.

Промовисање Установе у локалној заједници остварује се и кроз наше учешће у многобројним акцијама и манифестацијама у граду, кроз повезивање са другим културним и образовним институцијама, које се баве децом и породицом:

* Деца и васпитачи учествују у различитим дешавањима у локалној заједници (нпр. у оквиру „Дечје недеље“, сарадња са Центром за културу, у оквиру обележавања Међународног дана старих, сарадња са Удружењем пензионера, обележавање Дана здраве хране у сарадњи са Домом здравља, Новогодишњи и Ускршњи сајам у сарадњи са ГО Сопот, обележавање Дана пролећа и Ускршњих маштарија, у сарадњи са Библиотеком, обележавање Дана превенције против штетних материја у сарадњи са Центром за културу итд.);

- Промовисање Установе кроз допуну сајта;

* Промовисање Установе кроз организовање радионица, на које ће се позивати родитељи и остали учесници из локалне заједнице, који дају допринос реализацији пројектних активности; промовисање Установе кроз организовање завршне приредбе за предшколце са истим планираним учесницима;
* Организација манифестација у које се укључују чланови локалне заједнице (нпр. Слава Установе, хуманитарне акције у сарадњи ЦК Сопот...);
* Повезивање са другим образовним установама (са Основним школама, као и предшколским установама, кроз размену информација, и заједничко организовање програма и активности, које повезују децу, практичаре и родитеље);
* Повезивање са локалним привредним и услужним организацијама, са циљем прикупљања рециклажног материјала за пројектне активности.

**4.3. Рад са децом и породицама из осетљивих група**

Један од приоритета рада Установе је развој инклузивне праксе, којом се уважавају различитости, као што су: род, култура, здравствено стање и бројне друге. У Установи се гради и негује клима отворености и осетљивости на различитости и пружање једнаких и правичних шанси за учествовање свој деци. Тим за инклузију континуирано ради на унапређивању инклузивне праксе Установе.

Деца која имају потребу за додатном подршком укључена су у редовне васпитне групе. Установа константно ради на оснаживању компетенција васпитача, које се односе на рад са децом, којој је додатна подршка потребна, кроз: лични саветодавни рад на релацији стручни сарадници-васпитачи, кроз реализацију стручних тема из области инклузије на стручним активима, кроз упућивање на стручну литературу и практично организовање различитих облика додатне подршке деци из те категорије. Та подршка се претежно своди на индивидуалан рад са децом, којој је додатна подршка потребна, прилагођен њиховим могућностима и интересовањима, чиме се постиже оснаживање детета за самостално функционисање у вртићу, јачањем свих његових способности

За успех у раду са децом, којој је додатна подршка потребна, веома битну ставку представља остваривање сарадње са родитељима и осталим члановима породице. Напредак деце из осетљивих група у великој мери зависи од тога да ли постоји континуитет у начину рада са децом код куће и у вртићу.

**Приоритети у раду Тима за инклузију су**

* Подршка родитељима деце са тешкоћама у развоју;
* Неговање инклузивне праксе, путем сензибилизације и едукације свих запослених у васпитно-образовном раду, као и родитеља и локалне заједнице;
* Унапређивање педагошке документације везане за праћење развоја и напредовање те деце;
* Подршка васпитачима у планирању и реализацији васпитно-образовног рада, са децом којој је потребна додатна подршка.

Установа настоји да својим деловањем у локалној заједници афирмише доступност предшколског васпитања свој деци, а нарочито деци која потичу из осетљивих друштвених група. Породице из осетљивих друштвених група имају приоритет приликом уписа у предшколску установу, а локална самоуправа, као оснивач, се стара да буду ослобођена плаћања боравка у вртићу, или да остваре право на регресирање трошкова боравка.

Планирањем и спровођењем афирмативних мера, радиће се на повећању обухвата ромске деце предшколским васпитањем и образовањем и на осигуравању њиховог похађања предшколског програма.

Вртић као место заједничког живота и одрастања деце и одраслих, треба да испуњава своју улогу, да пружа подршку целовитом развоју сваког детета, као и да унапређује васпитну улогу породице, укључивањем и деце и одраслих у друштвену заједницу. Препознавањем потреба деце и породица и адекватним реаговањем, Установа, кроз своје програме, пружа различите врсте подршке, усмерене на добробит детета.

**4.4. Транзиција и континуитет**

Транзициони периоди представљају временске периоде током којих дете доживљава промену због преласка са једног на други ниво васпитања и образовања. Ови периоди обухватају неколико месеци пре преласка на следећи ниво и неколико месеци након преласка, и односе се на: први полазак у вртић/јаслице (прелазак из породице у вртић), прелазак из јаслица у вртић, прелазак из вртићке групе у групу у години пред полазак у школу и полазак у школу.

Деци је потребан континуитет искустава из различитих животних окружења, кроз који се гради осећање сигурности и смисла и развијају диспозиције за учење, као основ целоживотног учења. Због наведених разлога, програми транзиције се пажљиво разрађују и реализују, уз уважавање перспективе детета и родитеља, уважавање могућности и ресурса вртића, породице и заједнице.

**Први полазак у вртић-У** **процесу припреме деце и породице за укључивање у различите облике васпитно-образовног рада** Уоквиру Установе организују се следеће активности:

* + - 1. Родитељски састанци по васпитним групама пред почетак радне године (у августу, септембру месецу) са циљем упознавања васпитача са породицама, карактеристикама, навикама и другим специфичностима њихове деце. На њима се родитељима дају основне информације о начинима рада и функционисања Установе у целини. На овим састанцима родитељи имају прилику да се упознају на које све начине могу да подрже своје дете у процесу адаптације, кроз конкретне поступке и односе, као и кроз директно укључивање у васпитно-образовни рад, боравком у групи са својим дететом.
			2. Уређење простора-припрема и прилагођавње простора имају велики значај за олакшавање прелазног периода, битне су поруке добродошлице, а средина треба да буде подстицајна и да деци даје осећање сигурности и опуштености.
			3. Организација рада-упознавање индивидуалних карактеристика деце, упознавање потреба и интересовања деце и породица. У оквиру ње битно је стварање пријатне атмосфере по васпитним групама, реализација активности релаксације, опуштања, боравак родитеља у групи, планирање дужине боравка детета и његово постепено временско продужавање-планирање индивидуалног плана адаптације и његова реализација.

**Прелазак из јаслица у вртићке групе-**Приликом преласка деце из јаслених у вртићке групе, најбитнији је квалитет сарадње између медицинских сестара-васпитача и васпитача. Током летњег периода пожељан је рад васпитача у јасленим групама, са циљем бољег упознавања деце. Дечји портфолији треба да се пренесу из јаслених група у вртићке, са циљем олакшавања васпитачима процеса упознавања деце.

**Полазак у школу**-У циљу олакшавања прелаза из вртићких услова на школски начин рада, практикује се сарадња са основним школама, кроз узајамне посете, деце предшколског узраста школама, и обрнуто. Сврха посете наших васпитача који раде у групама пред полазак у школу, заједно са децом, је, пре свега, упознавање деце са новим ентеријером, у коме ће наставити свој васпитно-образовни пут, и ослобађање деце страха од непознатог. Такође, један од смисла таквих посета, јесте и упознавање деце са својим будућим учитељима, учионицама, школском децом четвртог разреда, која за њих изводе пригодан програм добродошлице, а наша деца им узвраћају својим. Након тога, се овакви сусрети уобичајено завршавају слободним активностима у виду дружења и заједничког учешћа у музичком програму. Васпитачи и учитељи, по додговору, организују заједничке дечје активности (углавном у оквиру школских спортских терена и других расположивих простора). Такође се организују и различити програми, активности и акције, које повезују практичаре, децу и родитеље из вртића и школа. Поред спортско-рекреативних активности, ту су укључене и уметничке радионице, програми пријатељства, прославе, представе, изложбе итд. То је прилика да се размене значајне информације о програмским активностима, направи компарација сличности и разлика између предшколског и школског програма и дају предлози за усклађивање ова два образовна нивоа, нпр.: усклађивањем физичког окружења, стила комуникације и педагошког приступа. То је уједно прилика да се размене подаци о различитим образовним програмима подршке деци и родитељима којима је она потребна.

1. **ПРЕДШКОЛСКА УСТАНОВА КАО МЕСТО РЕФЛЕКСИВНЕ ПРАКСЕ**

5.1. Заједница рефлексивне праксе: развој праксе, професионални развој и јавно деловање

Развијање рефлексивне праксе је процес сталног преиспитивања теоријских и властитих полазишта и сопствене праксе у дијалогу са другима (колеге, родитељи, деца). Рефлексивна пракса подразумева и процес размене искустава са колегама, родитељима, децом, али и повезивање и размену са другим практичарима, истраживачима, стручњацима, у циљу покретања заједничких истраживања оних питања, која су значајна за предшколску праксу, и чија је сврха развијање програма, у складу са концепцијом Основа.

Кључна подручја за развијање рефлексивне праксе и професионално оснаживање у нашој Установи одређена су, у складу са новом концепцијом Основа програма предшколског васпитања и образовања-„Годинама узлета“, а разрађиваће се кроз циљеве нашег Развојног плана, за период 2025-2029 године. Процес преиспитивања усклађености праксе и Основа програма, биће средиште развијање заједнице рефлексивне праксе и професионалног оснаживање васпитача и стручних сарадника.

У Установи су планирани различити Активи и састанци Тимова, што је прилика за размену информација, искустава, за дискусију, све у циљу јаснијег сагледавања праксе и могућности за њено унапређивање. Поред горе наведеног, Установа настоји да код медицинских сестара-васпитача и васпитача подстиче сарадњу и размену, која се одвија ван унапред планираних састанака. У складу са планом хоризонталне размене, предвиђене су посете Језгру (објекат од кога се пошло у имплементацији нових Основа), што омогућава остваривање хоризонталног учења. **Хоризонтална размена** и истраживања пракричара представљаће основни ослонац развоја праксе, у коме ће узети учешће сви учесници васпитно-образовне праксе. Напредак у учењу ће покретати сами практичари, разменом информација око релевантних питања, проблематике из праксе и истраживања. У унапређењу квалитета васпитно-образовне праксе кључну улогу имају професионалци, који су у њу непосредно укључени. Хоризонтална размена практичара, као један од видова развоја праксе, треба да се заснива на односима поверења, уважавња, на размени и узајамној подршци. У дијалогу са колегама (као и са породицом и децом) треба континуирано преиспитивати теоријска и практична полазишта. То ће се реализовати и кроз рад васпитно-образовног Већа, стручних Актива и Тимова.

Такође, планирамо и редовно стручно усавршавње васпитача, медицинских- сестара васпитача, стручних сарадника и сарадника, путем акредитованих семинара. Учествоваћемо и у програмима стручног усавршавања на различитим интернет платформама, као и похађањем онлајн предавања, конференција и обука. Похађани семинари ће се реализовати у ПУ и ван ње, на стручним сусретима разних струковних удружења, и презентовати на стручним Активима Установе.

Наставићемо са успешно започетом праксом хоризонталних размена, јер овај вид професионалног оснаживања има вишеструке ефекте на квалитет рада и јачање компетенција. Једна од области која представља новину је употреба и веб алата у ВОР-у, што отвара потребу за организовањем даљег унапређења дигиталних компетенција практичара. У Установи се даје прилика за професионални развој свих запослених, кроз учешће у пројектима, ангажовањем у стручним удружењима, наведено хоризонтално и вертикално стручно усавршавање, могућност индивидуалног стручног усавршавања, у складу са индивидуалним потребама сваког практичара, итд. Установа је укључена и у презентације тимских радова из појединих наших вртићких објеката, на стручним скуповима.

5.2. Праћење и вредновање остваривања предшколског програма

Вредновање квалитета рад Установе врши се кроз спољашње вредновање квалитета рада Установе и самовредновање. Кроз вредновање предшколског програма вршиће се критичко преиспитивање усклађености реалног програма са концепцијом Основа (теоријско-вредносним полазиштима, циљевима и димензијама реалног програма), са циљем грађења квалитета праксе Установе, као заједнице учења, и афирмације предшколског програма Установе у друштвеној и професионалној заједници.

Самовредновање је континуирани процес, а грађење културе самовредновања подразумева поштовање следећих принципа: сагледавање чињеница и појава са више аспеката и поређење података добијених од различитих учесника; прикупљање података различитим инструментима, њихова обрада и анализа; обезбеђивање анонимности података као и јасноће о правилима њихове доступности и употребе. Самовредновање као реалан процес доноси ефекте кроз подстицање добре праксе, помагање запосленима да препознају сопствене вештине и стручност, и омогућава заједничко учење и професионалнии развој. Спроводи се кроз кључне области, дефинисане Правилником о стандардима квалитета рада установе.

У процес самовредновања квалитета рада, Установа укључује све оне којима је квалитет важан и који учествују у његовом грађењу: Васпитаче, родитеље, децу, друге запослене у вртићима, представнике локалне заједнице. Заједничка настојања усмерена су ка остваривању предложених мера за унапређивање квалитета рада, на нивоу свих радних јединица. Евалуација спроведених мера за унапређивање квалитета, са проценом стања у Установи, постиже се континуираном сарадњом Тима за самовредновање на нивоу Установе и Тима за развојно планирање. Дијалог два тима води стварању нових перспектива, као и конкретних планова за наредну радну годину.

Брига за квалитет треба да буде професионална и заједничка одговорност свих запослених у Установи. Слабе стране се морају решавати као заједнички проблеми, а не као проблеми појединаца. Кораци који се планирају треба да буду реално оствариви, али увек треба имати у виду ширу перспективу, уз утврђивање приоритета.